A BIZOTTSÁG 1111/2004/EK RENDELETE
(2004. június 14.)
az 1259/1999/EK tanácsi rendelet 2004. évi alkalmazására vonatkozó átmeneti intézkedéseknek a Cseh Köztársaságra, Észtországra, Ciprusra, Lettországra, Litvániára, Magyarországra, Máltára, Lengyelországra, Szlovéniára és Szlovákiára vonatkozó egységes területalapú támogatási rendszer tekintetében történő megállapításáról szóló 2199/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A 2199/2003/EK (1) bizottsági rendelet átmeneti intézkedéseket állapított meg az egységes területalapú támogatási rendszer alkalmazása tekintetében a 2004. évre vonatkozóan. Így különösen a 4. cikk úgy rendelkezik, hogy az az időpont, ameddig a mezőgazdasági termelőknek be kell nyújtaniuk kérelmüket, az új tagállam által állapítandó meg és nem lehet későbbi 2004. június 15-nél, valamint hogy a kérelmek módosításának határideje 2004. június 15.
(2)
Néhány új tagállamban egy új támogatási rendszer bevezetése nehézségeket okozhat a mezőgazdasági termelőknek, meggátolva őket abban, hogy 2004. június 15-ig kérelmet tudjanak benyújtani. Erre tekintettel szükségesnek mutatkozik 2004. június 15-ével kezdődő hatállyal biztosítani az érintett új tagállamok számára annak lehetőségét, hogy a kérelmek benyújtására nyitva álló határidő zárónapját egy 2004. július 15-nél nem későbbi időpontban állapítsák meg. Következésképpen a kérelmek módosításának határidejét meg kell hosszabbítani 2004. július 15-ig. A 2199/2003/EK rendeletet ennek megfelelően módosítani szükséges.
(3)
Az e rendeletben meghatározott intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 2199/2003/EK rendelet 4. cikkének helyébe a következő szöveg lép:
„4. cikk
Az egységes területalapú támogatás iránti kérelem
1. A mezőgazdasági termelőknek az egységes területalapú támogatási rendszerben való részvételük érdekében az új tagállam által megállapítandó, de 2004. július 15-nél nem későbbi időpontig kérelmet kell benyújtaniuk a hatáskörrel rendelkező hatósághoz, amelyben feltüntetik az 1782/2003/EK rendelet 143b. cikkének (5) bekezdésében megállapított feltételek szerint támogatható területeket.
2. Az egységes területalapú támogatási rendszerben való részvétel iránti, 2419/2001/EK rendelet 8. cikk (1) bekezdése szerinti kérelmek módosítása tekintetében a 2419/2001/EK rendelet 8. cikkének (2) bekezdésében említett időpont az új tagállam által megállapítandó, de 2004. július 15-nél nem későbbi időpont.
3. Az egységes területalapú támogatás iránti kérelmet a 2419/2001/EK rendelet 2. cikkének i) pontja értelmében vett támogatási kérelemként kell kezelni.”
2. cikk
Ez a rendelet az Európai Unió Hivatalos Lapjában történő kihirdetésének napján lép hatályba.
2004. június 15-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 14-én.